Az IL-24 szerepe a vesefibrózis patomechanizmusában

Tudományos háttér, célkitűzés: vizsgálataink célmolekulája a közelmúltban felfedezett interleukin 24 (IL-24) citokin, mely az IL-10 citokin családhoz tartozik. Eddig megismert legjelentősebb hatása az, hogy szelektív módon képes a tumoros sejtvonalakban apoptózis indukálni, növekedést gátolni. Az IL-24 szerepét krónikus vesebetegségekben korábban nem vizsgálták. Kutatócsoportunk korábbi mRNS expressziós chippel végzett vizsgálatai azt mutatták, hogy az IL-24 mRNS szintje jelentősen emelkedett volt a fibrotikus vesékben. Vizsgálataink célja ezért az IL-24 szerepének tisztázása a krónikus veseelégtelenséghez vezető fibrózis kialakulásában.

Módszer: Hat hetes C57BL/6 egerek baloldali ureter obstrukciójával modelleztük a vese fibrotikus elváltozásait. Konfokális mikroszkóp segítségével meghatároztuk az IL-24-nek és receptorának az IL-20R β -nak a szöveti lokalizációját a vesében.  Áramlási citométerrel vizsgáltuk az IL-24 valamint IL-20Rβ expressziójának változását a proximális tubulus epitél (PTE) sejtekben vesefibrózis során (n=6). Továbbá HK2 humán proximális tubulus epitél sejtvonalon vizsgáltuk a TNF-α és TGF-β hatását az IL-24 és IL-20Rβ expressziójára (n=6). Az IL-24 HK-2 sejtekre kifejtett hatását proliferációs tesztekkel vizsgáltuk (n=6).  
Eredmények: Kimutattuk, hogy jelen van az IL-24 és az IL-20Rβ az ureter obstruált vesék tubulusaiban. Obstrukció hatására már a második naptól fokozódik az IL-24 valamint az IL-20Rβ expressziója proximális tubulus epitél sejtekben. A TNF-α és TGF-β szerepet játszik az IL-24 és IL-20Rβ expressziójának fokozódásában in vitro. Az IL-24 kezelés hatására fokozódott a HK-2 sejtek proliferációja in vitro.
Következtetés: Eredményeink szerint a fibrózis progressziója során fokozódik az IL-24 és IL-20Rβ expressziója a fibrózisban jelentős szerepet játszó proximális tubulus epitél sejtekben. Ebben szerepet játszhatnak a makrofágok által gyulladás kezdeti fázisában termelt TNF-α és TGF-β. Az IL-24 hatását PTE sejteken vizsgálva azt tapasztaltuk, hogy proliferációt indukál HK-2 sejtekben. Eredményeink az IL-24 citokinnek egy új, krónikus vesebetegségekben betöltött eddig ismeretlen szerepét tárhatják fel, valamint segíthetnek a krónikus veseelégtelenséget eredményező molekuláris mechanizmusok pontosabb megismerésében.
